Úradný vestník L 013 , 16/01/1997 S. 0024 - 0025



Smernica Rady 96/90/ES zo 17. decembra 1996, ktorou sa mení a dopĺňa smernica 92/118/EHS, ktorou sa stanovujú veterinárne a zdravotné požiadavky na obchodovanie s výrobkami, na ktoré sa nevzťahujú takéto požiadavky, ustanovené v osobitných pravidlách spoločenstva uvedených v prílohe A kapitola I smernice 89/662/EHS a, pokiaľ ide o patogény, smernice 90/425/EHS, a na ich dovoz do spoločenstva RADA EURÓPSKEJ ÚNIE, so zreteľom na Zmluvu o založení Európskeho spoločenstva a najmä na jej článok 43, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže smernica Rady 92/118/EHS zo 17. decembra 1992, ktorou sa ustanovujú veterinárne a zdravotné požiadavky na obchodovanie s výrobkami, na ktoré sa nevzťahujú takéto požiadavky, ustanovené v osobitných pravidlách spoločenstva uvedených v prílohe A kapitola I k smernici 89/662/EHS a, pokiaľ ide o patogény, k smernici 90/425/EHS, a na ich dovoz do spoločenstva [4], stanovuje zostavenie zoznamov prevádzkarní spoločenstva, za ktoré príslušný orgán v tretej krajine poskytol záruky spoločenstva, že dané prevádzkarne spĺňajú požiadavky spoločenstva; keďže v prípade koží, kostí, rohov, kopýt kopytníkov a výrobkov z nich, včelárskych produktov, trofejí lovnej zveri, suspenzií, vlny, srsti, štetín a peria uvedených v prílohe I, kapitoly 3, 5 oddiel B, 12, 13, 14 a 15, a medu stačí zabezpečiť, aby bola prevádzkareň zaregistrovaná príslušným orgánom v tretej krajine; keďže nakoľko mäso z plazov a druhov, na ktoré sa nevzťahujú osobitné požiadavky, a produkty z nich sa v spoločenstve konzumujú, mali by sa stanoviť zdravotné podmienky týkajúce sa výroby, uvádzania na trh a dovážania takýchto živočíšnych produktov; keďže smernica Rady 92/46/EHS zo 16. júna 1992, ktorou sa ustanovujú hygienické predpisy pre výrobu surového mlieka, tepelne ošetreného mlieka a mliečnych výrobkov a ich uvádzanie na trh [5], sa vzťahuje iba na kravské, ovčie, kozie a byvolie mlieko a na výrobky pochádzajúce z tohto mlieka; keďže obchod s mliekom a výrobkami na báze mlieka získaného z iných druhov a ich dovoz musia podliehať osobitným zdravotným podmienkam; keďže na tento účel je zásadne dôležité poveriť Komisiu, v súlade s postupom Stáleho veterinárneho výboru, úlohou prijať nevyhnutné vykonávacie opatrenia s cieľom zabezpečiť jednotné zdravotné podmienky pre výrobu, uvádzanie na trh a dovážanie týchto živočíšnych produktov; keďže by sa malo ustanoviť, že táto smernica sa bude uplatňovať bez toho, aby bolo dotknuté nariadenie Rady (EHS) č. 3626/82 z 3. decembra 1982 o vykonávaní Dohovoru o medzinárodnom obchode s ohrozenými druhmi divej fauny a flóry v spoločenstve [6], PRIJALA TÚTO SMERNICU: Článok 1 Smernica 92/118/EHS sa týmto mení a dopĺňa takto: 1. V článku 10, i) odsek 2 písm. b) sa nahrádza takto: "b) pokiaľ nie je v prílohe II špecifikované inak, - produkty uvedené v kapitolách 3, 5 oddiel B, 12, 13, 14 časť I (nespracované suspenzie – hlieny) a 15 prílohy I a med musia pochádzať z prevádzkarne, ktorá bola zaregistrovaná príslušným orgánom tretej krajiny, - produkty okrem produktov uvedených v prvej zarážke musia pochádzať z prevádzkarní nachádzajúcich sa na zozname spoločenstva, ktorý sa musí vypracovať v súlade s postupom ustanoveným v článku 18;"; ii) do odseku 3 písm. a) sa vkladá tento tretí pododsek: "Až do stanovenia podrobných pravidiel uplatňovania stanovených vo štvrtej a piatej zarážke kapitoly 2 prílohy II zabezpečia členské štáty, aby dovoz produktov uvedených v nich bol podmienený súladom s minimálnymi zárukami uvedenými v daných zarážkach."; iii) odsek 3 písm. b) sa vypúšťa; iv) v odseku 6 sa výraz "v odsekoch 2 písm. a) a 3 písm. b)" nahrádza výrazom "v odseku 2 písm. a) a b) druhá zarážka". 2. V úvodnej vete v prílohe II kapitola 2 sa slová "do 1. januára 1994" nahrádzajú slovami "do 1. januára 1997". 3. Do prílohy II kapitola 2 sa dopĺňajú tieto zarážky: "— obchodovanie s mliekom a mliečnymi výrobkami určenými na ľudskú spotrebu a ich dovoz, získanými z druhov, na ktoré sa nevzťahuje smernica 92/46/EHS; v závislosti od druhov sa môžu stanoviť osobitné požiadavky, pokiaľ ide o: - zdravie zvierat a zdravotný stav dojníc, najmä vzhľadom na tuberkulózu a brucelózu; - hygienu vzhľadom na: - dojenie, - zber, prepravu, ošetrenie a spracovanie mlieka, - pracovníkov, - testovanie na zvyšky farmakologicky a/alebo hormonálne aktívnych látok, antibiotík, pesticídov a iných škodlivých látok v mlieku a mliečnych výrobkoch, - kritériá uplatniteľné na surové mlieko ako surovinu, - mikrobiologické kritériá uplatniteľné na finálne výrobky, — výrobu, uvádzanie na trh a dovážanie mäsa druhov, na ktoré sa nevzťahujú osobitné požiadavky, a najmä mäsa z plazov a výrobkov z neho, ktoré sú určené na ľudskú spotrebu. V závislosti od druhov sa môžu stanoviť osobitné požiadavky, pokiaľ ide o: - mikrobiologické a parazitologické kritériá, - hygienu počas zabíjania, - testovanie na rezíduá." Článok 2 1. Členské štáty prijmú zákony, iné právne predpisy a administratívne opatrenia potrebné na dosiahnutie súladu s touto smernicou najneskôr do 1. júla 1997. Bezodkladne o tom budú informovať Komisiu. Keď členské štáty prijmú tieto opatrenia, budú obsahovať odkaz na túto smernicu alebo ich bude sprevádzať takýto odkaz pri ich úradnom uverejnení. Metodiku týchto odkazov ustanovia členské štáty. 2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou. Článok 3 Táto smernica nadobúda účinnosť v deň jej uverejnenia v Úradnom vestníku Európskych spoločenstiev. Článok 4 Táto smernica je adresovaná členským štátom. V Bruseli 17. decembra 1996 Za Radu predseda I. Yates [1] Ú. v. ES C 110, 16.4.1996, s. 9. [2] Ú. v. ES C 347, 18.11.1996. [3] Stanovisko doručené 27. novembra 1996 (zatiaľ neuverejnené v úradnom vestníku). [4] Ú. v. ES L 62, 15.3.1993, s. 49. Smernica naposledy zmenená a doplnená rozhodnutím Komisie 96/340/ES (Ú. v. ES L 129, 30.5.1996, s. 25). [5] Ú. v. ES L 268, 14.9.1992, s. 1. [6] Ú. v. ES L 384, 31.12.1982. Nariadenie naposledy zmenené a doplnené nariadením (EHS) č. 197/90 (Ú. v. ES L 29, 31.1.1990, s. 1). --------------------------------------------------